Ritratt: Miguela Xuereb .td_uid_2_604b86280f608_rand.td-a-rec-img{text-align:left}.td_uid_2_604b86280f608_rand.td-a-rec-img img{margin:0 auto 0 0} Dan ix-xahar fl-Università se ssir elezzjoni għal Rettur ġdid, iżda Prof. Alfred Vella, ir-Rettur kurrenti, beħsiebu jerġa' jikkontesta l-elezzjoni. Prof. Vella nħatar Rettur fit-30 ta' Ġunju tal-2016 wara li kien ġie elett f'elezzjoni li saret fit-18 ta' Marzu ta' qabel. Wara ħames snin bħala Rettur, Prof. Vella beħsiebu jerġa' jikkontesta l-elezzjoni biex isir Rettur, wara li rċieva ħafna nomini mingħand il-membri tal-Kunsill tal-Università, kif spjega hu lit-Times of Malta. In-nomini se jibqgħu jintlaqgħu sal-Ħamis li ġej f'12pm, u mbagħad l-elezzjoni se ssir fil-25 ta' Marzu. Madankollu, din id-darba, donnha mhix issir diskussjoni fuq ir-rettorat il-ġdid tal-Università. Id-Dekan tal-Fakultà tat-Tisħiħ tas-Soċjetà Prof. Andrew Azzopardi qal lil Newsbook.com.mt li l-Fakultà tixtieq li kieku hawn iżjed diskussjoni nazzjonali dwar perjodu ta' rettorat ġdid, billi entità bħall-Università hija waħda ta' importanza għas-soċjetà. Spjega li ħadd ma ġie infurmat fuq din l-elezzjoni, lanqas dwar min huma dawk l-akkademiċi li ġew innominati biex jidhru quddiem il-Kunsill tal-Università li jeleġġi Rettur. Il-Kunsill huwa magħmul minn rappreżentanti tal-komunità universitarja u minn membri maħturin mill-Gvern. "Opportunità mitlufa" Prof. Azzopardi spjega lil Newsbook.com.mt li fl-aħħar elezzjoni ta' ħames snin ilu, kienet saret diskussjoni miftuħa fuq ir-rettorat u fuqiex trid taħdem l-Università fil-futur, li għaliha attendew ukoll il-Prim Ministru u l-Ministru għall-Edukazzjoni, iżda did-darba, "silenzju." Saħaq li din hija opportunità biex l-Università titkellem u tara fejn tista' tavvanza, u kif se tirrispondi għall-aġenda nazzjonali, imma dil-opportunità qed tintilef. Prof. Andrew Azzopardi, id-Dekan tal-Fakultà għat-Tisħiħ tas-Soċjetà Il-Fakultà għat-Tisħiħ tas-Soċjetà ppubblikat memorandum bl-isem "Making Our Voices Heard," li fih elenkat il-punti ewlenin li tixtieq li jiffoka fuqhom ir-Rettur il-ġdid. Fl-introduzzjoni, intqal li l-Fakultà temmen li l-Università qiegħda f'salib it-toroq, peress li kull rettorat jippreżenta fażi ġdida fil-ħajja universitarja, u għalhekk jeħtieġ li f'perjodu bħal dan, issir konsultazzjoni u diskussjoni. RECTOR'S ELECTIONFaculty for Social Wellbeing – Memorandum – 'Making Our Voice Heard'As a Faculty we believe that the… Posted by Faculty for Social Wellbeing – University of Malta on Monday, March 8, 2021 Fid-daħla tal-memorandum, id-Dekan tal-Fakultà Prof. Azzopardi qal li l-Fakultà temmen li fost l-oħrajn, l-Università għandha tkun post sigur fejn dak li jkun iħossu liberu jgħid li jaħseb u jiddibatti, għandha taħdem fuq il-prinċipji tal-maħfra, l-empatija, il-ġustizzja soċjali, id-diversità u l-inklużjoni, għandha tiffoka fuq id-demokratizzazzjoni tal-għarfien u tipprovdi vuċi bbażata fuq l-evidenza. Il-Fakultà, li għandha fi ħdanha disa' dipartimenti ta' studji, tappoġġja rettorat li jsaħħaħ ir-rabtiet tal-Università mas-soċjetà f'sens wiesa', u li jaġixxi bħala x-xempju tal-libertà akkademika u tal-awtonomija istituzzjonali. Apparti hekk, il-Fakultà stqarret li xogħolha jfittex li jistaqsi: "Kif jidhru r-riċerka, il-politika u l-prattika li kieku jippromwovu l-benessri?" Qalet li r-Rettur għandu mandat li jara li din il-mistoqsija tkun waħda minn dawk l-iżjed li jiġu indirizzati tul ir-rettorat tiegħu fl-Università. Prof. Azzopardi argumenta li bħala entità daqshekk importanti fil-pajjiż, l-Università għandha tkun fuq quddiem tal-aġenda nazzjonali, u dan isir b'diskussjoni sana u mqanqla. Fl-2016 Ritratti: Il-Professur Alfred J. Vella jinħatar ir-rettur tal-Università ta' Malta Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_604b86280fa1e_rand.td-a-rec-img{text-align:left}.td_uid_3_604b86280fa1e_rand.td-a-rec-img img{margin:0 auto 0 0}